
ועדת החוקה, חוק ומשפט
08/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 275>
מישיבת ועדת החוקה, חוק ומשפט
יום שני, ט"ז בכסלו התשע"ה (08 בדצמבר 2014), שעה 12:30
<סדר היום:>
<הצעת חוק המרכז לגביית קנסות, אגרות והוצאות (תיקון מס' 16) (פיצוי לניזוק מעבירה שהיה קטין בעת ביצועה), התשע"ה-2014>
נכחו:

<חברי הוועדה:> 
אורית סטרוק – מ"מ היו"ר
מרדכי יוגב
<מוזמנים:> 
	עינת גדעוני
	–
	ייעוץ וחקיקה, משרד המשפטים

	חנית אברהם בכר
	–
	עו"ד בלשכה המשפטית, הנהלת בתי המשפט

	אושרת דיין
	–
	יועמ"שית המרכז לגביית קנסות, רשות האכיפה והגביה

	רחלי הכהן
	–
	עו"ד, המועצה לשלום הילד

	יצחק קדמן
	–
	מנכ"ל, המועצה לשלום הילד


<ייעוץ משפטי: >
ניצן רוזנברג
<מנהלת הוועדה:>
דורית ואג
<רישום פרלמנטרי:>
הדס צנוירט
<הצעת חוק המרכז לגביית קנסות, אגרות והוצאות (תיקון מס' 16) (פיצוי לניזוק מעבירה שהיה קטין בעת ביצועה), התשע"ה-2014>
<היו"ר אורית סטרוק:>
צהריים טובים, היום ט"ז בכסלו התשע"ה, 8 בדצמבר 2014. אנחנו פותחים, וגם נסיים עוד מעט, את הדיון בהצעת חוק המרכז לגביית קנסות, אגרות והוצאות (תיקון מס' 16) (פיצוי לניזוק מעבירה שהיה קטין בעת ביצועה), התשע"ה-2014, של חברי, חבר הכנסת מוטי יוגב, יישר כוח, ויחד אתו גם חברת הכנסת אורלי לוי-אבקסיס ואנוכי. אנחנו נכין אותו תכף ומייד לקריאה שנייה ושלישית. מוטי, בבקשה.
<מרדכי יוגב:>
שלושה דברים: ראשית, תודה לכל מי שפה סייעו, מד"ר יצחק קדמן והמועצה לשלום הילד, שהסבו את תשומת לבנו לצורך. הכרנו יחד עם הוועדה לשלום הילד וחברת הכנסת אורלי לוי-אבקסיס כיושבת-ראש וחברת הכנסת היושבת פה כיושבת-ראש אורית סטרוק, וגם לעוזרת שלי נטע, שזירזה את הישיבה הזאת, כל חברי הוועדה פה שסייעו, לכולם, למשפטנים. גם לניצן, כמובן. 
הנקודה הזאת של השינוי של התיקון היא באמת תיקון גדול, כי זו המציאות, של ההיזקקות לסיוע הזה.

והדבר האחרון, לבחון את האפשרות של האתגר, של ללכת לפי סעיף 88 לתקנון, לפי מה שאמרת לי, לנסות לפטור גם את החוק מחובת הנחה כדי להביא אותו היום לקריאה שנייה ושלישית.

דורית ואג:

המכתב שמבקש פטור מוכן, רק אני לא יכולה לתת אותו לוועדה הכנסת עד שלא נאשר.

<היו"ר אורית סטרוק:>
נאשר, ואז נביא לוועדת הכנסת.

דורית ואג:

למרות שאני לא בטוחה שבחוק הזה תהיה בעיה. אנחנו מבקשים על כל החוקים שאנחנו מסיימים בימים האלה.

<היו"ר אורית סטרוק:>
זה חוק שבא לעשות צדק, והוא בא כשדרוג על חוק שחוקק קודם לכן, וחוק מאוד מבורך. 
יש למישהו מנציגי המשרדים משהו מאוד חשוב להגיד? אנחנו מאוד מודים לכולם. ד"ר קדמן, אתה רוצה לומר משהו?

<יצחק קדמן:>
אני רק רוצה להגיד בלי שם ומלכות, שהחיינו וקיימנו והגיענו לזמן הזה, בתקווה שאפשר יהיה לברך על המוגמר.

<מרדכי יוגב:>
שלא נזדקק לעזור בנסיבות האלה.

<היו"ר אורית סטרוק:>
שלא נזדקק. ניצן, אנחנו יודעים על מה אנחנו מצביעים, אבל נשמח שיהיה הסבר מסודר לפרוטוקול.

<ניצן רוזנברג:>
כמובן. סעיף 77 לחוק העונשין וגם סעיפים נוספים מסמיכים את בית המשפט לחייב עבריין לפצות את מי שניזוק מעבירה בשל הנזק או הסבל שנגרם לו. בחוק העונשין הסכום המרבי הוא בסך 258 אלף שקלים. 

הקושי שעלה גם בהצעת החוק הזו וגם בזו שקדמה לה הוא שפעמים רבות קורה שמי שהוטל עליו לשלם את הפיצוי לניזוק, לא מחויב לשלם את הפיצוי באופן מיידי; לפעמים הוא צריך לשלם אותו רק לשיעורין, ולפעמים הוא לא משלם את הסכום הזה כלל.

<מרדכי יוגב:>
הוא מושך את המשפט, ואז מעל גיל 18 הוא ממילא פספס את היכולת.

<ניצן רוזנברג:>
נכון. זו אחת הבעיות. 
ב-1.1.13 נכנס לתוקף תיקון מס' 14, ונקבע בסעיף 3א לחוק המרכז לגביית קנסות, שכשבית המשפט מחייב עבריין לפצות את מי שניזוק, אם הניזוק היה קטין בעת ההחלטה, שזה בדרך כלל במועד גזר הדין, המרכז לגביית קנסות הוא שישלם את הפיצוי לניזוק באופן מיידי, אבל עד סכום 10,000 שקלים. כל סכום שישולם אחר כך על חשבון החוב, עד כמובן גובה התשלום ששילם המרכז, ייזקף לטובת אוצר המדינה. 
בעצם התיקון כאן בא להרחיב את תיקון מס' 14, ולומר שהמרכז לגביית קנסות ישלם את הסכום של 10,000 השקלים אם הניזוק היה קטין בעת ביצוע העבירה, ולא כמו שכתוב היום - בעת החלטת בית המשפט.

המטרה היא להכניס אוכלוסייה נוספת של קטינים למעגל הזכאים לפיצוי המהיר מהמרכז לגביית קנסות.

<היו"ר אורית סטרוק:>
ובהתחשב בעובדה שהליכים משפטיים אורכים זמן, ובמהלך הזמן הזה הקטין התבגר ופספס את המועד.

<ניצן רוזנברג:>
בדיוק. רק אגיד עוד שני דברים קטנים: בהכנה לקריאה ראשונה, בעצם מה שהצבעתם זה לקבוע הוראת תחילה, שהתיקון ייכנס לתוקף שמונה חודשים מיום הפרסום. הסיבה היתה, שמשרד המשפטים הציגו שיש עבודת היערכות שנדרשת לצורך כניסת התיקון לתוקף, ובין היתר הטמעה של מערכת מחשובית, משהו שאמור לקחת זמן, וגם התקנת התקנות.

לגבי התקנות- - -

<היו"ר אורית סטרוק:>
היה לנו ויכוח על אורך הזמן שזה צריך לקחת.

<ניצן רוזנברג:>
את ביקשת שהם יביאו את התקנות חודשיים לפני תחילת תוקף החוק, ואני חושבת שענת אסיף שהיתה כאן, נציגת משרד המשפטים בוועדה, אמרה: חודש מראש. אם רק תוכלו להבהיר לנו מה ההתחייבות הסופית.

<עינת גדעוני:>
עינת גדעוני, משרד המשפטים. אני כאן במקום ענת אסיף. זה יוכל להיות גם חודשיים לפני.

דורית ואג:

ואם זה יהיה אפילו יותר, גם לא רע.

<עינת גדעוני:>
נעמוד בחודשיים, אם נסיים לפני כן- - -

<ניצן רוזנברג:>
מצוין.

<היו"ר אורית סטרוק:>
זה בהחלט חוק שעושים אותו עם שיתוף פעולה מאוד נעים.

<ניצן רוזנברג:>
קבעתם גם בקריאה הראשונה הוראת תחולה, שאומרת שהתיקון יחול על פיצוי שנקבע בהחלטת בית המשפט, שניתנה רק לאחר יום התחילה. זה כדי שהם לא יצטרכו ללכת עכשיו אחורה, ולפתוח תיקים שכבר נסגרו- - -

<היו"ר אורית סטרוק:>
היינו רוצים יותר, אבל זה בלגאן.

דורית ואג:

על זה אמרו שהאויב של הטוב הוא הטוב מאוד.
<היו"ר אורית סטרוק:>
את רוצה להקריא לנו?

<ניצן רוזנברג:>
כן. הצעת חוק המרכז לגביית קנסות, אגרות והוצאות (תיקון מס' 16)(פיצוי לניזוק מעבירה שהיה קטין בעת ביצועה), התשע"ה-2014. תיקון סעיף 3א. 1. בחוק המרכז לגביית קנסות, אגרות והוצאות, התשנ"ה-1995 (להלן – החוק העיקרי), בסעיף 3א(א), במקום "שביום החלטת בית המשפט" יבוא "שבעת ביצוע העבירה".

תחילה ותחולה. 2. תחילתו של חוק זה שמונה חודשים מיום פרסומו; הוראות סעיף 3א(א) לחוק העיקרי, כנוסחו בחוק זה יחולו על פיצוי שנקבע בהחלטת בית המשפט שניתנה ביום תחילתו של חוק זה ואילך.

<היו"ר אורית סטרוק:>
מצוין. מי בעד הצעת החוק הזאת?

הצבעה

בעד – פה אחד

אושר.

<היו"ר אורית סטרוק:>
פה אחד. אושר לקריאה שנייה ושלישית. כמובן, יועבר עם בקשה לפטור מחובת הנחה. יישר כוח.

תודה רבה, הישיבה נעולה.

<הישיבה ננעלה בשעה 12:50.>
